Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov - Rýchly prístup k spektru pre služby bezdrôtovej elektronickej komunikácie prostredníctvom väčšej flexibility /* KOM/2007/0050 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 8.2.2007 KOM(2007) 50 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV RÝCHLY PRÍSTUP K SPEKTRU PRE SLUŽBY BEZDRÔTOVEJ ELEKTRONICKEJ KOMUNIKÁCIE PROSTREDNÍCTVOM VÄČŠEJ FLEXIBILITY OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV RÝCHLY PRÍSTUP K SPEKTRU PRE SLUŽBY BEZDRÔTOVEJ ELEKTRONICKEJ KOMUNIKÁCIE PROSTREDNÍCTVOM VÄČŠEJ FLEXIBILITY(Text s významom pre EHP) OBSAH 1. Úvod 5 2. Navrhovaný prístup 5 3. Odôvodnenie 6 3.1. Politické a hospodárske súvislosti 6 3.2. Potreba zmeny: súčasné problémy spochybňujúce status quo 7 4. Ako pripraviť pôdu na zmeny 8 4.1. Určenie dostatočného spektra pre flexibilné využívanie 8 4.2. K jednotnému systému udeľovania povolení 8 4.3. Intenzívnejšia spolupráca medzi priemyselnými subjektmi 9 5. Opatrenia 9 6. Záver 10 ZHRNUTIE Šíreniu inovačných bezdrôtových služieb a technológií stále viac bráni vyhradenie určitých pásiem spektra pre úzko vymedzené služby spojené s prísnymi podmienkami využívania, ktoré neprimerane obmedzujú využívanie spektra. Flexibilnejšie využívanie spektra by umožnilo jeho užívateľovi urobiť včas obchodné rozhodnutia blízke trhu. Súčasný regulačný rámec EÚ pre elektronické komunikácie už uznáva význam konvergencie technológií a služieb na trhu a zdôrazňuje potrebu konkurenčného a inovačného prostredia. Narastá však aj zhoda v tom, že je potrebné ďalej zlepšovať politiku spektra a čo najskôr začať riešiť túto otázku. Komisia v súčasnosti skúma regulačný rámec, v ktorom je hlavnou otázkou implementácia nového prístupu k riadeniu spektra[1]. Aktualizovaný regulačný rámec, ktorý nasleduje po tomto preskúmaní, však nadobudne účinnosť až v roku 2010. Cieľom tohto oznámenia je preto stanoviť praktické opatrenia, ktoré je potrebné prijať odteraz do roku 2010, aby sa pripravila pôda pre flexibilnejšie riadenie spektra v pásmach s individuálnymi právami na využívanie, ktorému preskúmanie rámca elektronickej komunikácie nakoniec zabezpečí regulačný základ. Opatrenia navrhnuté v tomto oznámení sa na základe súčasného regulačného rámca budú zároveň týkať prípadov, v ktorých sa naliehavo vyžaduje flexibilnejší prístup k využívaniu spektra. Oznámenie sa nezaoberá zavedením flexibility prostredníctvom zvýšenia počtu pásiem oslobodených od licencie, pretože sa ním budú zaoberať neskoršie oznámenia. Kľúčovým prvkom riadenia spektra zostáva zabrániť interferencii, ale spôsob, akým sa môže tento cieľ dosiahnuť, sa vyvinul vďaka technologickému pokroku. Tento pokrok znamená, že tradičný prístup k riadeniu spektra by sa mal nahradiť flexibilnejším prístupom, ktorý podporuje nielen technickú výkonnosť, ale aj ekonomickú účinnosť využívania spektra. Zabezpečenie bežnej dostupnosti a účinného využívania rádiového spektra je kľúčovým prostriedkom na stimulovanie konkurencieschopnosti, trvalo udržateľnej inovácie a rastu a v konečnom dôsledku prostriedkom na tvorbu pracovných miest. Uvoľnením sily rádiového spektra s cieľom stimulovať investície do inovácie a zvýšiť produktivitu sa môže výrazne zefektívniť prínos informačných a komunikačných technológií (IKT) k obnovenej lisabonskej stratégii EÚ na podporu rastu a zamestnanosti. Dôležitý a dynamický segment európskeho priemyslu je závislý od spektra pre služby elektronickej komunikácie. Pri extrapolácii dostupných údajov k roku 2006 sa celkový obrat tohto sektora bude pohybovať v rozmedzí 240 - 260 miliárd EUR. Odhaduje sa, že riadenie spektra na základe trhu v kombinácii s právami na flexibilné využívanie spektra prinesie celej Európe za rok čistý zisk 8 – 9 miliárd EUR. Flexibilné využívanie spektra neznamená roztrieštené národné prístupy, ale umožňuje odvetviu dosiahnuť tam, kde je to možné, dobrovoľné zosúladenie. Aby sa dosiahli ciele vnútorného trhu a aby sa predišlo rádiovej interferencii, je nutná koordinácia Spoločenstva a dimenzia EÚ zaručuje spoločnú identifikáciu pásiem spektra, v ktorých sa uplatňuje flexibilita, ako aj spoločne dohodnuté minimálne nutné podmienky. Koordinované opatrenia umožňujúce flexibilnejšie využívanie spektra by okrem toho znížili náklady na získanie prístupu k spektru odstránením zbytočných regulačných prekážok a obmedzením nedostatku spektier. Koordinované opatrenia sú v súlade nielen so zásadami lepšej regulácie, ale prinášajú aj úspory, ktoré sa môžu použiť na inováciu. Postupné zavedenie flexibilnejšieho riadenia spektra v rámci prípravy na nový prístup si vyžaduje: - určenie konkrétnych pásiem spektra, v ktorých sa môžu zrušiť regulačné obmedzenia, čím sa zavedie intenzívnejšia hospodárska súťaž – vrátane hospodárskej súťaže medzi rôznymi rádiovými infraštruktúrami. Je veľmi dôležité posúdiť dostatočný rozsah spektra na tento účel s cieľom poskytnúť všetkým subjektom na trhu možnosť kompromisov a prístupu. Ako prvý krok sa v oznámení navrhuje súbor pásiem, celkom 1350 MHz, v ktorých by sa súčasné právne obmedzenia mali postupne prehodnotiť so zámerom umožniť flexibilnejšie využívanie. Tieto pásma sa v súčasnosti využívajú v sektoroch vysielania, mobilnej komunikácie a informačných technológií (IT), a - dohodnutie sa na súbore primeraných práv a podmienok na udeľovanie povolení platných v celom Spoločenstve, ktoré by sa mali uplatňovať vo vybraných pásmach spektra. Boli by to minimálne podmienky potrebné na flexibilné a účinné využívanie spektra, ktoré by pritom zabránili škodlivej interferencii. Tieto podmienky na udeľovanie povolení sa budú využívať aj ako referenčné podmienky s cieľom uľahčiť postupnú úpravu existujúcich práv v príslušných pásmach, ktoré získali prevádzkovatelia na základe predchádzajúcich vnútroštátnych predpisov (takzvané „zdedené“ práva). Zdá sa, že určité osobitné prípady si vyžadujú okamžité riešenie a budú sa riešiť prednostne. Niektorými príkladmi, ktoré sú viditeľné už dnes, sú: - preskúmanie platnosti smernice o GSM[2] s cieľom umožniť prevádzkovateľom používať nové, efektívnejšie a inovačnejšie technológie v pásme 900 MHz, napríklad UMTS; toto pásmo sa bude posudzovať v súvislosti s inými pásmami[3], aby sa dospelo k jednotnému a vyváženému riešeniu, a - uplatňovanie nového prístupu k frekvenciám, ktoré sa uvoľňujú v dôsledku technicky účinnejšieho využívania spektra prostredníctvom zavedenia digitálneho vysielania (takzvaná „digitálna dividenda“). Poskytnutie väčšej moci držiteľom práv na spektrum, aby sa určilo, ako využívajú svoje práva na spektrum, si vyžiada aktívnu úlohu subjektov na trhu. To si vyžaduje: - uznať ich väčšiu zodpovednosť v flexibilnom prostredí, aby sa zabránilo interferencii a aby sa pre spotrebiteľa zabezpečili bezproblémové služby, a - zabezpečiť dialóg podporovaný Európskou komisiou medzi subjektmi na trhu, ktoré pôsobia v doteraz samostatných priemyselných odvetviach, t. j. medzi odvetviami vysielania, mobilnej komunikácie a informačných technológií. 1. ÚVOD V posledných dvoch rokoch Komisia úzko spolupracovala s členskými štátmi na strategickej úrovni v záujme zabezpečenia toho, aby vývoj súvisiaci s rastúcou a rozvíjajúcou sa rozmanitosťou bezdrôtových elektronických komunikačných technológií bol v súlade s celkovým cieľom politiky rozvíjať vnútorný trh EÚ a konkurencieschopnosť Európy. Ako kľúčový cieľ bolo určené zabezpečenie inováciám nakloneného regulačného prostredia, ktoré uľahčuje novým technológiám rýchly prístup k spektru a vedie k poskytovaniu širokej palety bezdrôtových služieb. Dôležitý míľnik sa dosiahol v novembri 2005, keď v skupine pre politiku rádiového spektra ( Radio Spectrum Policy Group - RSPG) bolo prijaté súhlasné stanovisko k smerovaniu budúcej politiky v tejto oblasti[4]. Toto stanovisko podporuje flexibilnejší prístup k riadeniu spektra vrátane dlhodobých cieľov politiky, ktorý sa zohľadní v prebiehajúcom preskúmaní rámca elektronickej komunikácie, ktorý má nadobudnúť účinnosť do roku 2010. V tomto oznámení sa zohľadňuje stanovisko RSPG a skúma sa, ako sa jej politické odporúčania môžu postupne, ale čo najskôr zaviesť do praxe. V oznámení sú navrhnuté praktické opatrenia, ktoré je potrebné prijímať odteraz až do roku 2010, aby sa pripravila pôda pre flexibilnejšie riadenie spektra, pre ktoré preskúmanie rámca EÚ v oblasti elektronickej komunikácie napokon poskytne regulačný základ, a metodológia na riešenie jednotlivých prípadov, ktoré si vyžadujú okamžité opatrenia. 2. NAVRHOVANÝ PRÍSTUP Navrhuje sa, aby sa flexibilný, neobmedzujúci prístup k používaniu rádiových zdrojov pre služby elektronickej komunikácie, ktorý umožňuje užívateľovi spektra vybrať si služby a technológiu, stal odteraz pravidlom, na rozdiel od obmedzujúceho prístupu, ktorý sa v súčasnosti ešte vždy často využíva. Opatrenia, ktoré sa odkláňajú od nového prístupu, sa môžu naďalej prijímať, ale musia byť riadne odôvodnené (napríklad v záujme bezpečnosti a ochrany verejnosti) a treba zohľadňovať ich vplyv na inováciu, hospodársku súťaž, investovanie a sociálnu hodnotu. V rámci „služieb elektronickej komunikácie“ definovaných v rámcovej smernici by sa okrem toho malo odstrániť výhradné využívanie konkrétnou službou, napríklad mobilnou alebo vysielacou. Tým sa nevylučuje povinnosť poskytovať osobitnú službu v rámci konkrétneho frekvenčného pásma. Flexibilný prístup musí plne zohľadniť potrebu zabrániť škodlivej interferencii, aby sa ochránili existujúce i budúce aplikácie, a nesmie vo svojich dôsledkoch viesť k rozštiepeniu trhu EÚ s výrobkami. Tento cieľ by sa mal dosiahnuť prostredníctvom „všeobecných“ obmedzení využívania[5], ale nie prostredníctvom určenia jednej technológie alebo súboru technológií s výhradnými právami na využívanie osobitných pásiem spektra, pretože by sa tým porušila zásada technologickej neutrality. Opatrenia, napríklad plány spektra a masky spektra schválené na úrovni Spoločenstva, okrem toho, že zabránia škodlivej interferencii, prispejú aj k vytvoreniu jednotného trhu a uľahčia cezhraničnú koordináciu. Spoločné podmienky v rámci celej Európy sa budú uplatňovať aj naďalej, a keď sa sformulujú menej obmedzujúcim spôsobom, ich koordinácia a jednotné uplatňovanie na úrovni EÚ budú čoraz dôležitejšie. Spoločné, menej obmedzujúce podmienky otvárajú dvere ďalším komerčným možnostiam v celom Spoločenstve. Podpora hospodárskej výkonnosti prostredníctvom posilnenej flexibility sa môže zosúladiť s pravidlami jednotného trhu za predpokladu, že členské štáty sa zaviažu ku koordinácii systémov udeľovania povolení v celom Spoločenstve[6] (pozri oddiel 4.2) a priemyselné subjekty sa zaviažu spolupracovať, aby sa dosiahla súčinnosť služieb a úspory z rozsahu (pozri oddiel 4.3). 3. ODÔVODNENIE Prechod k vyššej flexibilite by bol v prospech potrieb trhu v sektore bezdrôtovej elektronickej komunikácie, v ktorom rastúci počet bezdrôtových technológií vedie k rastúcemu počtu konvergentných služieb. Flexibilné riadenie spektra je preto kľúčom, ktorý otvára dvere investíciám do inovácií, ako aj podporuje vstup nových podnikateľských subjektov na trh v konkurenčnom prostredí. Flexibilita a podpora vstupu na trh sú zase kľúčové požiadavky, ktoré zabezpečujú, aby IKT pomáhali plniť cieľ rastu a zamestnanosti v súlade s obnovenou lisabonskou stratégiou. 3.1. Politické a hospodárske súvislosti Služby bezdrôtovej elektronickej komunikácie využívajú už viac ako 2 miliardy spotrebiteľov na celom svete a je preto pravdepodobné, že ich pozornosť budú pútať nové ponuky poskytujúce spoločne obrazové, hlasové a dátové služby. Na tomto vytvorenom svetovom trhu sú investície a inovácie stimulované dopytom spotrebiteľov a hospodárskou súťažou. Rámec elektronickej komunikácie[7] a iniciatíva i2010[8] podporujú hospodársku súťaž vrátane hospodárskej súťaže na úrovni infraštruktúry. V prípade bezdrôtovej elektronickej komunikácie je vstup na trh úzko spojený s ľahkým prístupom prevádzkovateľov sietí k spektru a k technológiám, ktoré uprednostňujú. Bezdrôtové technológie sú dôležitým prostriedkom na zavedenie širokopásmového systému do odľahlých vidieckych oblastí Európy, čím sa prekonáva digitálne rozdelenie[9]. V závislosti od miestnych pomerov môžu na prekonanie priepasti v oblasti širokopásmových služieb existovať rôzne technologické riešenia. Spotrebitelia a miestne orgány sa budú musieť rozhodnúť na základe ekonomických zásad a potrieb; takéto rozhodnutia by sa nemali vynútiť a priori prostredníctvom regulačných obmedzení, ktoré by uprednostňovali jednu bezdrôtovú technológiu pred druhou. Schopnosť zmeniť využívanie spektra, podporovaná flexibilným prístupom k jeho riadeniu, je nutnou podmienkou pre dosiahnutie toho, aby riadenie spektra, vychádzajúce z potrieb trhu, uvoľnilo jeho plný potenciál rastu. V štúdiách[10] sa uvádza, že ak by sa práva na flexibilné využívanie spektra začlenili do spoločného režimu obchodovania so spektrom, čistý zisk v Európe by podľa odhadov predstavoval sumu 8 - 9 miliárd EUR. Pri extrapolácii dostupných údajov k roku 2006 by sa celkový obrat európskeho priemyslu, ktorý je závislý od spektra pre služby elektronických komunikácií, pohyboval v rozmedzí 240 - 260 miliárd EUR. 3.2. Potreba zmeny: súčasné problémy spochybňujúce status quo Konvergencia služieb ponúkaných zákazníkom ovplyvňuje využívanie spektra pre služby vysielania, mobilnej komunikácie a širokopásmového bezdrôtového pripojenia. Spektrum používané na tieto účely je naďalej veľmi roztrieštené do samostatných pásiem, najmä z historických dôvodov. Schopnosť poskytovať zákazníkovi kombináciu vysielania, mobilných a širokopásmových služieb (takzvaný „triple play”- kombinácia televíznych, hlasových a dátových služieb) v bezdrôtovom prostredí by sa mohla obmedziť, ak sa s prevádzkovateľmi sietí nebude zaobchádzať rovnako, pokiaľ ide o ich prístup k špecifickému pásmu spektra a podmienky udeľovania povolení, ktorým tento prístup podlieha. Problémy reálneho sveta, ktoré sa musia súrne riešiť, upozornili na nutnosť zmeny smerujúcej k flexibilnejšiemu riadeniu spektra: - Existujúci i noví prevádzkovatelia, ktorí chcú používať rôzne technológie (napríklad UMTS a WiMAX), chcú využívať pásmo 2,6 GHz (ktoré bude k dispozícii v roku 2008), o ktoré je najväčší záujem v súvislosti s mobilnou komunikáciou a prístupom k internetu prostredníctvom bezdrôtových prostriedkov. Tomuto pásmu v súčasnosti chýba koordinovaný prístup Spoločenstva, ktorý musí byť jasný, primeraný a využiteľný i v budúcnosti. - Existujúca 2. generácia mobilných operátorov chce posilniť svoje súčasné využívanie pásma 900 MHz, na ktoré sa v súčasnosti vzťahuje smernica o GSM. V posledných dvoch desaťročiach táto smernica dobre poslúžila každému, ale teraz sa o jej užitočnosti pochybuje, pretože rozšírenie nových služieb pomocou mobilných technológií 3. generácie je už technicky uskutočniteľné. - Existujúci i noví prevádzkovatelia majú záujem o využívanie pásma 470-862 MHz, ktoré sa v súčasnosti používa na vysielanie, najmä o uvoľnenie „digitálnej dividendy“ prechodom z analógového na digitálne vysielanie (ktoré využíva menšie spektrum). O tieto frekvencie majú veľký záujem nové služby, napríklad, mobilná TV, ako aj služby, ktoré chcú rozšíriť prístup ku všetkým druhom bezdrôtovej elektronickej komunikácie vo vidieckych oblastiach. Tieto prípady sa musia riešiť čo najskôr, aby sa zabezpečila inovácia, investície a dynamický sektor elektronickej komunikácie. Ponúkajú aj možnosť postupne zaviesť nový flexibilný prístup k využívaniu spektra. 4. AKO PRIPRAVIť PÔDU NA ZMENY 4.1. Určenie dostatočného spektra pre flexibilné využívanie Diskusie o nezávislých, jednotlivých frekvenčných pásmach spojených s osobitnými spôsobmi využitia, napríklad na prístup k vysielacím, mobilným alebo širokopásmovým bezdrôtovým službám, vedú čoraz častejšie k problémom, pretože sa nevenuje pozornosť možnostiam, ktoré vznikajú v alternatívnych frekvenčných pásmach. Spoločné určenie alebo spojenie frekvenčných pásiem vo forme balíka môže zabezpečiť, aby sa frekvenčné zdroje všetkých sektorov považovali za spoločný zdroj, čím sa pre všetky sektory vytvoria nové možnosti na konkurenčnom základe prostredníctvom zvýšenej flexibility. Európa musí odstrániť zablokovanie spektra, ktoré sa vytvorilo v dôsledku zdedených pravidiel a práv a namiesto toho sa musí zamerať na spoločné riešenia výhodné pre všetky sektory. Riešenie vo forme „balíka“ môže okrem toho zabezpečiť primerané zaobchádzanie so všetkými sektormi. Koncept flexibility sa môže v zásade uplatniť na široké spektrum frekvenčných pásiem a členským štátom sa odporúča, aby tak urobili. Je však potrebné zamerať sa na počiatočný súbor pásiem, aby sa v nasledujúcich niekoľkých rokoch dosiahli praktické výsledky a vyriešili sa súčasné problémy. Komisia s pomocou Výboru pre rádiové spektrum ( Radio Spectrum Committee - RSC) a Výboru pre komunikácie ( Communications Committee - COCOM) v roku 2007 dôkladne preskúma súbor frekvenčných pásiem, ktoré v súčasnosti využívajú sektory vysielania, mobilnej komunikácie a IT (pozri prílohu), z hľadiska úplného alebo čiastočného uplatňovania flexibility. 4.2. K jednotnému systému udeľovania povolení Jednotný trh, konvergencia a globalizácia spôsobujú, že pre členské štáty je čoraz dôležitejšie dohodnúť sa na jednotných alebo vzájomne konzistentných systémoch udeľovania povolení na rádiové spektrá vrátane načasovania, metodológie a podmienok spojených s právami na využívanie spektra. Existujúce rozdiely v podmienkach udeľovania povolení na určité pásma v prílohe stále viac narušujú hospodársku súťaž. Obmedzenia spojené s právami na využívanie by sa mali obmedziť na nutnú a dostatočnú úroveň, ktorá umožňuje efektívne využívanie s jednotnou implementáciou vo všetkých pásmach uvedených v prílohe v celom Spoločenstve. Hlavnou otázkou je: Aké rozdiely sú ešte opodstatnené v konvergenčnom prostredí, v ktorom rastie hospodárska súťaž medzi vysielacími, mobilnými a širokopásmovými bezdrôtovými sieťami? Komisia a RSC s pomocou COCOM a CEPT skúmajú súčasné podmienky, ktoré sa vzťahujú na práva na využívanie spektra v rámci uvedeného súboru pásiem. Cieľom je dohodnúť sa na spoločných a najmenej obmedzujúcich podmienkach spojených s právami na využívanie[11]. Na základe súčasného regulačného rámca pre elektronickú komunikáciu by sa dohodnuté usmernenia k jednotne uplatňovaným podmienkam na udeľovanie povolení mali vypracovať na základe odporúčania Komisie[12], ktoré by sa malo dokončiť v roku 2007. Snahou tohto odporúčania bude zavedenie flexibility do riadenia spektra ako spôsobu uplatňovania nového prístupu k riadeniu spektra navrhnutého Komisiou v kontexte preskúmania rámca. Minimálne technické podmienky využívania pásiem by sa mali stanoviť prostredníctvom technických implementačných opatrení prijatých na základe rozhodnutia o rádiových spektrách[13] a zosúladených noriem prijatých na základe smernice R&TTE s cieľom podporiť jednotný trh, zabrániť interferencii, podporiť cezhraničnú koordináciu a ochranu zdravia. 4.3. Intenzívnejšia spolupráca medzi priemyselnými subjektmi Flexibilnejšie využívanie spektra umožňuje jeho užívateľovi vybrať si. Súčasne vyžaduje od subjektov na trhu, aby prevzali na seba zodpovednosť za dosiahnutie prostredia bezproblémových služieb pre spotrebiteľa. Spolupráca medzi všetkými subjektmi je veľmi dôležitá, aby sa našlo jednotné riešenie pre frekvenčné pásma ovplyvnené digitálnou konvergenciou. Interoperabilita služieb, ako aj zosúladenie spektra v prospech úspor z rozsahu, by ako východiská vo flexibilnom prostredí mali byť stimulované priemyslom v kontexte „mierneho“ regulačného usmernenia. Komisia monitoruje vývoj a poznamenáva, že sa zdá, že nateraz nie nutné zavádzať osobitné technológie[14], keďže proces normalizácie[15] stimuluje priemysel, v súlade s výsadnými právami na riadenie spektra, o ktorých sa diskutuje v CEPT na základe mandátu udeleného Komisiou. Komisia podporuje vytvorenie otvorených noriem pre bezdrôtové technológie, aby sa uľahčila interoperabilita a plynulé nadväzovanie služieb. Komisia sa nazdáva, že trhu momentálne najlepšie prospeje, keď sa bude ďalej spoliehať na dobrovoľné iniciatívy v oblasti normalizácie vedené priemyselným odvetvím. 5. OPATRENIA S odkazom na súbor frekvenčných pásiem uvedených v prílohe tieto opatrenia zabezpečia postupné zavedenie nového prístupu. Od členských štátov sa vyžaduje, aby čo najskôr objasnili existujúce podmienky na udeľovanie povolení (technické i netechnické) a podľa možnosti odstránili obmedzujúce podmienky, aby sa podporila flexibilita, rýchly prístup k spektru a hospodárska súťaž aj v oblasti rádiovej infraštruktúry. Pre pásma, ktoré sú určené na flexibilné využívanie, by v odporúčaní Komisie mali byť do konca roka 2007 stanovené spoločné a minimálne nutné podmienky spojené s právami na využívanie. Európska komisia využije súčasné mechanizmy, aby dôkladne preskúmala a navrhla praktické implementačné opatrenia v rámci súboru pásiem, najmä v prípadoch, ktoré si vyžadujú okamžité riešenia, a s prihliadnutím na jednotnú implementáciu flexibilnejšieho prístupu k riadeniu spektra v celej Európe. V tomto kontexte Komisia preskúma platnosť smernice o GSM a bude sa usilovať o spoločný európsky prístup k pásmu 2,6 GHz, aby sa našlo primerané a jednotné riešenie pre tieto dve pásma pri zohľadnení potreby, aby nové inovačné technológie a služby prosperovali v mestských aj vo vidieckych oblastiach. Štandardizačné organizácie, najmä ETSI, budú poverené, aby vypracovali primerané zosúladené normy pre prevádzku zariadení vo flexibilných pásmach a zabezpečili tak, že sa zabráni interferencii. Priemyselné odvetvie sa vyzýva, aby si vymieňalo názory a určilo osvedčené postupy týkajúce sa otázok spektra na základe flexibilného rámca pre využívanie spektra, ktorý bude naďalej brániť vzniku interferencie a zabezpečovať interoperabilitu pre spotrebiteľa. Východiskom v zmysle príslušných pásiem spektra je príloha. Tieto pásma sa týkajú všetkých troch sektorov, ktoré sa vyzývajú, aby sa aktívne zapojili do navrhovaného dialógu. Komisia je pripravená podporiť tento proces. 6. ZÁVER Flexibilita vo využívaní spektra, uplatňovaná prostredníctvom prístupu k vydávaniu práv na využívanie spektra, ktorý je neutrálny z hľadiska technológie a služieb, je nutnou podmienkou využitia schopnosti sektora bezdrôtovej elektronickej komunikácie inovovať a poskytovať nové a rozmanité služby. Flexibilita môže výrazne prispieť k podpore hospodárskeho rastu a konkurencieschopnosti Európy. Uplatňovanie tohto prístupu si vyžiada zavedenie regulačných opatrení, aby sa neutralita z hľadiska technológie a služieb stala základným prístupom. Technické obmedzenia všeobecnej povahy sa budú naďalej uplatňovať ako prostriedok ochrany pred škodlivou interferenciou a na definovanie týchto základných technických parametrov sa použijú príslušné opatrenia Spoločenstva. Flexibilnejší prístup k riadeniu spektra je súčasťou preskúmania regulačného rámca EÚ v oblasti elektronickej komunikácie, ktorý nadobudne účinnosť až v roku 2010. Medzitým sa na základe existujúcich regulačných opatrení postupne zavedie nový prístup k riadeniu spektra. Komisia má v úmysle navrhnúť v roku 2007 odporúčanie poskytujúce usmernenie k podmienkam udeľovania povolení pre prvý súbor pásiem, na ktoré sa má vzťahovať flexibilné využívanie. To umožní všetkým stranám riešiť osobitné problémy, ktoré si vyžadujú riešenie už v tomto štádiu. Flexibilné využívanie spektra umožňuje subjektom na trhu vybrať si, ale znamená pre nich aj viac zodpovednosti, aby sa zabezpečili bezproblémové a interoperabilné komunikačné systémy. Na dosiahnutie tohto cieľa sa Komisia zaviazala aktívne podporovať spoluprácu medzi subjektmi na trhu. PRÍLOHA Počiatočný súbor skúmaných frekvenčných pásiempre zavedenie väčšej flexibility(celkom 1350 MHz) - 470-862 MHz : Toto pásmo sa v súčasnosti využíva na vysielanie, ale problémy vyplývajúce z digitálnej dividendy, ako aj konvergencie služieb v oblasti vysielania a mobilnej komunikácie si vyžadujú opatrenia; - 880-915 MHz / 925-960 MHz, ako aj 1710-1785 MHz / 1805-1880 MHz : Tieto pásma sa v súčasnosti využívajú na služby v oblasti GSM mobilnej komunikácie, ale problémy súvisiace so zavedením 3. generácie mobilných služieb a pretrvávajúce obmedzenia v smernici o GSM si vyžadujú opatrenia; - 1900-1980 MHz / 2010-2025 MHz / 2110-2170 MHz : Tieto pásma sa v súčasnosti využívajú na poskytovanie 3. generácie mobilných služieb (IMT-2000/UMTS), ale vývoj na trhu poukazuje na zavedenie širokopásmového druhu služieb, ako aj širokopásmových spojení v obytných a vidieckych oblastiach z hľadiska konvergencie; - 2500-2690 MHz (pásmo 2,6 GHz) : Toto pásmo (má naň byť ešte len udelená licencia) je určené na využívanie 3. generáciou mobilných služieb (IMT-2000/UMTS), ale o toto pásmo je rovnaký záujem aj na účel poskytovania širokopásmových služieb pomocou iných technológií[16]. - 3,4-3,8 GHz : Toto pásmo sa používa na širokopásmové spojenia s miestami zákazníka, ale je rovnaký záujem používať ho na poskytovanie mobilných služieb v rámci EÚ. Intenzívne sa však používa aj na satelitnú komunikáciu v Rusku a mnohých afrických krajinách. [1] Oznámenie o „Preskúmaní regulačného rámca EÚ pre elektronické komunikačné siete a služby“, KOM(2006)334. [2] Smernica Rady 1987/372/EHS o vyhradení pásma 900 MHz pre mobilné služby GSM. [3] Napríklad pásma 1800 MHz a 2,6 GHz. [4] Dokument RSPG05-102: Konečné stanovisko k „Politike bezdrôtového prístupu pre služby elektronickej komunikácie (WAPECS)“. [5] t. j., obmedzení, ktoré stanovujú kanály, limity výkonu a ochranné pásma (takzvané plány spektra a masky spektra). [6] Stanovisko RSPG k WAPECS, oddiel 5.5.2: „ WAPECS podporí vytvorenie súboru jednotných podmienok na udeľovanie povolení, ktoré sa môžu vzťahovať na všetky príslušné frekvenčné pásma v súlade s kritériami stanovenými v rámcovej smernici. Tieto podmienky by sa mali obmedziť na nutné minimum umožňujúce efektívne využívanie spektra, čím sa umožní väčšia flexibilita spôsobom, ktorým sa môže využívať každé frekvenčné pásmo. Zámerom WAPECS je podporiť rozvoj riadenia spektra v Európe, ktorý smeruje k prostrediu s podobným a minimálnym súborom podmienok vo všetkých členských štátoch. To však nebráni uplatňovaniu ďalších podmienok v špecifickom frekvenčnom pásme, buď v členskom štáte alebo v celej EÚ za predpokladu, že akékoľvek takéto podmienky sú opodstatnené, primerané a nediskriminačné.“ [7] Smernice 2002/19/ES, 2002/20/ES, 2002/21/ES, 2002/22/ES a rozhodnutie Európskeho parlamentu a Rady 676/2002/ES. [8] Pozri oznámenie „Iniciatíva i2010 – Európska informačná spoločnosť pre rast a zamestnanosť“, KOM(2005)229. [9] Pozri oznámenie o „Preklenutí širokopásmových rozdielov“, KOM(2006)129. [10] Pozri štúdiu „Podmienky a možnosti pri zavádzaní sekundárneho obchodovania s rádiovým frekvenčným spektrom v Európskom spoločenstve“, máj 2004. [11] Príloha B smernice o udeľovaní povolení (2002/20/ES) obsahuje úplný zoznam podmienok, ktoré možno pripojiť k právam na využívanie spektra. [12] Odporúčanie sa prijme podľa článku 19 rámcovej smernice 2002/21/ES. [13] Rozhodnutie 676/2002/ES. [14] Ak sa nedosiahne primeraná súčinnosť, článok 18 ods. 3 rámcovej smernice umožňuje Komisii začať konanie uvedené v článku 17 uvedenej smernice, ktorým sa určité normy môžu stať povinnými. [15] Napríklad v rámci štandardizačného orgánu ETSI. [16] Napr. WiMAX.